Imtella' Ġunju 21, 2020 - Aġġornata 21 Ta' Ġunju, 2020 2:20pm Il-kap tal-Partit Nazzjonalista Adrian Delia appella biex kulħadd jaħdem flimkien biex fi kliemu inħarsu l-aqwa interess ta' Malta għaliex wissa li għada se jkun tard wisq. Dr Delia tkellem dwar l-aħħar każ żvelat dwar il-proġett tal-Montenegro li qal kompla għarraq ir-reputazzjoni ta' Malta u rabatha ma' kriminalità internazzjonali. Il-Kap nazzjonalista qal li issa huwa l-mument li jnaddfu isem Malta mil-korruzzjoni u minn dak li sejjaħ il-kriminali li ħatfu lil Partit Laburista u l-istituzzjonijiet tal-pajjiż. Il-Kap tal-Partit Nazzjonalista Adrian Delia sejjaħ lill-Prim Ministru Robert Abela jgħid x' kien jaf eżattament f'Novembru dwar il-proġett tal-Montenegro. Qal li r-responsabbiltà issa hija tal-Prim Ministru u tal-kabinett tiegħu u jekk ma jittieħdux id-deċiżjonijiet li hemm bżonn wara dak li sar magħruf fil-każ tal-Montenegro, ser tikber il-ħsara lir-reputazzjoni ta' Malta. Dr Delia qal li b'dak li kien miftiehem f'Novembru li għadda, il-gvern għandu idejh marbutin. Intervista fuq il-midja tal-Partit Nazzjonalista, Dr Delia qal li anki Evarist Bartolo wissa dwar il-konsegwenzi gravi għar-reputazzjoni tal-pajjiż hekk kif l-Moneyval mistennija toħrog rapport fuq Malta. Qal li l-aħħar każ jimplika lil Malta fi kriminalità internazzjonali mal-Prim Ministru tal-Montenegro li ukoll ngħata t-titlu tal-aktar politiku korrott fid-dinja. Il-kap Nazzjonalista staqsa jekk fil-partit laburista għadx hemm min iħobb lil Malta għalkemm qal li jemmen li fost id-deputati laburisti hemm min huwa skondu bil-ħsara li qed issir lil Malta bil-korruzzjoni. Huwa qal li iżjed ma jgħaddi ż-żmien, wieħed qed jintebaħ li dawk li kienu qed jappoġġjaw lil Robert Abela, kienu qed jagħmlu hekk biex jigarantixxu l-kontinwità biex skont Dr Delia jkomplu jipproteġu lil dawk li huma involuti fl-iskandli. Qal li bħalma insista li r-rapport egrant ikun ippubblikat, se jibqa jinsisti li jinħarġu id-dokumenti tal-Vitals li juru kif insterqu €90 miljun fis-sena mill-poplu. Dr Delia staqsa kif jista' jkun li Robert Abela ma kienx mgħarraf dwar dan. Żied jgħid li l-poplu qed jinżamm ostaġġ u jkollu jħallas il-prezz qares għad-deċiżjonijiet ħżiena li saru mill-gvern. Dr Delia qal li l-gwerer interni fil-partit laburista m'humiex dwar kif se jkunu ssalvagwardjati l-interessi tan-nies imma dwar min se jinkixef u dwar min għandu jmur il-ħabs. Qal li hawn nies li qed isofru l-ġuħ u qed jibżgħu li jitilfu l-impjieg tagħhom u li l-gvern jibqa' jpinġi li kollox qisu miexi fuq ir-rubini u allega li Robert Abela bħal predeċussur tiegħu issa qed jikkunsidra elezzjoni bikrija biex jgħatti l-qerq u l-korruzzjoni tal-aħħar snin.